സിപിഎം കൊച്ചി ഏരിയ സമ്മേളനം ആരംഭിക്കാനിരിക്കെ പാര്ട്ടിയില് പൊട്ടിത്തെറി, സമ്മേളന പ്രതിനിധി ഉള്പ്പെടെയുള്ളവര് പാര്ട്ടിയില് നിന്ന് രാജിവെച്ചു മട്ടാഞ്ചേരി: സിപിഎം കൊച്ചി ഏരിയ സമ്മേളനം നാളെ ആരംഭിക്കാനിരിക്കെ പാര്ട്ടിയില് പൊട്ടിത്തെറി. സമ്മേളന പ്രതിനിധിയും മുന് ലോക്കല് സെക്രട്ടറിമാരും ഉള്പെടെ അഞ്ച് പേര് പാര്ട്ടിയില് നിന്ന് രാജിവെച്ചു. സമ്മേളന പ്രതിനിധിയും ഫോര്ട്ട്കൊച്ചി ലോക്കല് കമ്മിറ്റിയംഗവും കോഞ്ചേരി ബ്രാഞ്ച് സെക്രട്ടറിയുമായ പി.എ.എം.അഷറഫ്, മുന് ഫോര്ട്ട്കൊച്ചി ലോക്കല് സെക്രട്ടറിയും സിഐടിയു കൊച്ചി ഏരിയ വൈസ് പ്രസിഡന്റും മുന് ഏരിയ കമ്മിറ്റിയംഗവും ആദ്യ കാല സിപിഎം നേതാവും മുന് മേയറുമായിരുന്ന ടി.എം.മുഹമ്മദിന്റെ മകന് മുഹമ്മദ് അബ്ബാസ്, കെട്ടിട നിര്മാണ തൊഴിലാളി യൂണിയന് സെക്രട്ടറി കെ.കെ.ബാബു, മുന് മട്ടാഞ്ചേരി ലോക്കല് സെക്രട്ടറി എ.എച്ച്.നൗഷാദ്, മുന് ഫോര്ട്ട്കൊച്ചി ലോക്കല് കമ്മിറ്റിയംഗം ടി.കെ.രാജന് എന്നിവരാണ് പാര്ട്ടിയില് നിന്ന് രാജിവെച്ചതായി കൊച്ചിയില് നടന്ന വാര്ത്താസമ്മേളനത്തില് പ്രഖ്യാപിച്ചത്. തങ്ങളോടൊപ്പം പാര്ട്ടി അംഗങ്ങളും അനുഭാവികളുമായ ഇരുന്നൂറോളം പേര് രാജി വെക്കുമെന്നും ഇവര് അവകാശപ്പെട്ടു. നേതൃത്വത്തിന്റെ സംഘടന വിരുദ്ധ നിലപാടുകളില് പ്രതിഷേധിച്ചാണ് തങ്ങള് പാര്ട്ടി വിടുന്നതെന്ന് ഇവര് പറഞ്ഞു. പാര്ട്ടി ഭരണഘടനയേയും കമ്യൂണിസ്റ്റ് സംഘടന തത്വങ്ങളേയും തള്ളിയാണ് കൊച്ചിയിലെ നേതൃത്വം മുന്നോട്ട് പോകുന്നത്. തങ്ങളുടെ ഇംഗിതത്തിന് കൂട്ട് നില്ക്കാത്തവരെ പുകച്ച് പുറത്ത് ചാടിക്കുകയെന്ന നിലപാടാണ് സ്വീകരിക്കുന്നത്. മേല്ഘടകം ഇക്കാര്യങ്ങളില് പുലര്ത്തുന്ന നിസംഗത ഇവര്ക്ക് ശക്തി പകരുന്നതായും ഇവര് ആരോപിച്ചു. കൊച്ചിയിലെ നേതൃത്വം ഒരു കോക്കസിന്റെ പിടിയിലാണ്. തൊഴിലാളി വര്ഗ രാഷ്ട്രീയം കച്ചവട രാഷ്ട്രീയത്തിന് കീഴ്പ്പെടുകയാണെന്നും രാജിവെച്ചവര് പറഞ്ഞു. കൊച്ചിയിലെ പ്രധാന തൊഴില് മേഖലയായ ഫിഷറീസ് ഹാര്ബറില് സിഐടിയുവിന്റെ പ്രതാപം നഷ്ടപ്പെടുത്തുകയാണ്. ഇത് മുതലെടുത്ത് വര്ഗീയ സംഘടനകള് അവരുടെ പ്രവര്ത്തനം വ്യാപിപ്പിക്കുന്നു. പാര്ട്ടി എടുക്കുന്ന പല നിലപാടുകളും ജനങ്ങള്ക്ക് എതിരാകുന്നു. ഫോര്ട്ട്കൊച്ചി സ്വീവേജ് പ്ലാന്റിന്റെ കാര്യത്തില് ജനങ്ങളുടെ ആശങ്ക പങ്ക് വെക്കുവാനും അത് തിരിച്ചറിയുവാനും ജനപക്ഷ രാഷ്ട്രീയ പ്രസ്ഥാനങ്ങള്ക്ക് കഴിയണം. അതിനെതിരേ ശബ്ദിച്ചപ്പോള് അച്ചടക്കത്തിന്റെ വാളോങ്ങുകയാണെന്നും മുഹമ്മദ് അബ്ബാസ് ആരോപിച്ചു. ലോക്കല് സമ്മേളനങ്ങളില് തൊഴിലാളി യൂണിയന് പ്രതിനിധികളെ വെട്ടി നിരത്തി. വഴിയോര കച്ചവട മേഖലയിലെ പാര്ട്ടി ബ്രാഞ്ച് ഇല്ലാതാക്കി. പാര്ട്ടി സമ്മേളനങ്ങള് പ്രഖ്യാപിച്ചാല് അംഗങ്ങളെ ട്രാന്സ്ഫര് ചെയ്യരുതെന്ന നിര്ദേശം കൊച്ചിയില് കാറ്റില് പറത്തി. കെട്ടിട നിര്മാണ തൊഴിലാളി യൂണിയന് മേഖല കമ്മിറ്റിയെ നിര്ജീവമാക്കി. നിരവധി കാര്യങ്ങള് പറയാനുണ്ടെങ്കിലും ഇപ്പോള് പറയുന്നില്ലെന്നും സാഹചര്യം വന്നാല് അതൊന്നും വെളിപ്പെടുത്താന് മടിക്കുകയില്ലെന്നും ഇവര് പറഞ്ഞു. ഇടതുപക്ഷം ശിഥിലമാകുന്ന സമീപനം സ്വീകരിക്കില്ലെന്നും വിപുലമായ യോഗം ഭാവി നിലപാടുകള് സ്വീകരിക്കുമെന്നും ഇവര് പറഞ്ഞു. ഏരിയ സമ്മേളനത്തില് ഇവരുടെ രാജി വലിയ ചര്ച്ചക്കിടയാക്കും. ഇവര് സിപിഐയില് ചേരുമെന്നാണറിയുന്നത്.